
Regulament de acordare a burselor studențești ROK

Art. 1 Bursele studențești ROK reprezintă o modalitate de promovare și susținere a interesului demonstrat și a rezultatelor obținute și viitoare ale studenților Universității „Alexandru Ioan Cuza” din Iași în domeniul studiilor coreene. 
Art. 2 Bursele studențești ROK sunt acordate de ROK Center for Korean Studies, centrul de studii coreene al Universității „Alexandru Ioan Cuza” din Iași, finanțat de The Akademy for Korean Studies prin intermediul Seed Program for Korean Studies, proiect nr. AKS-2018-INC-2230007.
Art. 3 Bursele sunt acordate anual, în urma unei selecții competitive adresate studenților Universității „Alexandru Ioan Cuza” din Iași. 
Art. 4 Sunt disponibile anual două astfel de burse, fiecare în cuantum de 800 RON pe lună timp de 10 luni pe an. 
Art. 5 Pot candida pentru aceste burse studenții Universității „Alexandru Ioan Cuza” din Iași care, la data selecției, sunt înmatriculaţi la forma de învăţământ de zi din ciclul de învăţământ de licenţă în anul III de studii sau la forma de învăţământ de zi din ciclul de învățământ de masterat și își exprimă acordul să:
·  participe la activitățile centrului și să contribuie la organizarea și desfășurarea acestora (de exemplu, bibliotecă, expoziție, festival cultural), astfel cum se va conveni de comun acord; 
· să fie prezenți la centru cel puțin 10 ore/săptămână; 
· să aibă în vedere elaborarea lucrării de licență sau disertație în domeniul studiilor coreene, pe o temă în concordanță cu interesele de cercetare ale centrului, sub rezerva aprobării acesteia de către îndrumător și facultate.

Art. 6 Câştigătorul bursei va fi stabilit pe baza unui punctaj calculat după următoarele criterii: 
· media anilor de studiu 40% 
· activități extracurriculare 30%
· cunoașterea limbilor străine: limba engleză nivel minim B2 20%, limba coreeană 10%
· activitățile extracurriculare în domeniul studiilor coreene constituie un avantaj.
Art. 7 Studenții pot depune dosarul de candidatură în fiecare an, conform anunțului de selecție publicat pe site-urile universității. Dosarul de candidatură va conține: 
· situația școlară pe toți anii de studiu finalizați, 
· CV-ul, însoțit de documente care atestă activitățile și rezultatele obținute, în special în domeniul studiilor coreene, 
· scrisoare de intenție, 
· certificate lingvistice (pentru limba engleză și eventual limba coreeană). 
[bookmark: _GoBack]Art. 8 Comisia de selecție este formată din: Prof.univ.dr. Henri Luchian în calitate de director al centrului, Lect.univ.dr. Oana Cogeanu în calitate de director de proiect și Hak Je Yu în calitate de cercetător în cadrul centrului. 

